P6_TA(2006)0100

Kazahsztán

Az Európai Parlament állásfoglalása Kazahsztánról

Az Európai Parlament,

- tekintettel Kazahsztánról szóló korábbi állásfoglalásaira,

- tekintettel az Európai Uniónak a Kazahsztánnal 1995. január 23-án aláírt és 1999. július 1-jén életbe lépett partnerségi és együttműködési megállapodására,

- tekintettel az EU 2006. február 16-i, Altinbek Szarszenbajev Kazahsztánban bekövetkezett haláláról szóló nyilatkozatára,

- tekintettel a Bizottság 2002–2006-os Közép-Ázsia stratégiai dokumentumára,

- tekintettel az EU-Kazahsztán együttműködési tanács negyedik ülésének következtetéseire,

- tekintettel a 2005. december 4-i elnökválasztás hivatalos eredményeire,

- tekintettel eljárási szabályzata 115. cikkének (5) bekezdésére,

A. mivel Altinbek Szarszenbajevet, prominens politikust, az "Igaz Ak Zhol" (Világos Út) ellenzéki párt alelnökét 2006. február 13-án testőrével és sofőrjével együtt brutálisan meggyilkolták,

B. mivel 2005. november 12-én egy másik ellenzéki vezetőt, Zamanbek Nurkagyilovot lőttek le tisztázatlan körülmények között, miután a kormányt korrupcióval vádolta; mivel a hivatalos vizsgálat szerint öngyilkosságot követett el,

C. mivel tizenkét ellenzéki aktivistát és néhány újságírót öttől tizenöt napig terjedő szabadságvesztésre, vagy pénzbüntetésre ítéltek, mert 2006. február 26-án demonstrációt tartottak a megölt ellenzéki vezető, Altinbek Szarszenbajev emlékére,

D. mivel a szenátus főtitkárát – az állambiztonsági szolgálat öt tagjával együtt – letartóztatták Szarszenbajev meggyilkolásáért és emberrablással, valamint emberöléssel vádolták, ami az állambiztonsági ügynökség vezetőjének lemondását vonta maga után,

E. mivel Kazahsztán fontos szövetséges a nemzetközi terrorizmus és a vallási fundamentalizmus ellen folyó harcban, és mivel 2009-ben át kívánja venni az EBESZ elnökségét,

F. hangsúlyozva, hogy az emberi jogok, a demokrácia és a jog érvényesülésének tisztelete alapvető eleme az EU és Kazahsztán közötti partnerségi és együttműködési megállapodásnak, amelyen majd a jövőbeni kapcsolatok fejlődése alapul,

1. elítéli Altinbek Szarszenbajev meggyilkolását, és részvétét nyilvánítja az áldozat családjának;

2. súlyos aggodalmát fejezi ki amiatt, hogy három hónapon belül két prominens ellenzéki politikust gyilkoltak meg;

3. felszólítja a kazah hatóságokat, hogy függetlenül és átlátható módon folytassák le az Altinbek Szarszenbajev, illetve az őt kísérő két személy halálának körülményei kapcsán jelenleg zajló nyomozást;

4. üdvözli Nazarbajev elnök 2006. február 21-i nyilatkozatát, amely elítéli a gyilkosságokat, és súlyos büntetést helyez kilátásba az elkövetők részére;

5. üdvözli Galymzhan Zakjanov belső száműzetésből való kiszabadulását;

6. elítéli ellenzéki aktivisták és újságírók öttől tizenöt napig terjedő bebörtönzését az Altinbek Szarszenbajev halála alkalmából megrendezett békés demonstráción való részvételük miatt;

7. sürgeti a kazah kormányt, hogy tartsa tiszteletben a Partnerségi és Együttműködési Megállapodás szerinti kötelezettségvállasait, különösen a demokrácia és a nemzetközi jog és az emberi jogok tiszteletben tartását, és haladjon tovább a demokratizálódás, a polgárok szabadságának és a liberalizációnak elmélyítése irányában; valamint megismétli, hogy mekkora fontosságot tulajdonít a Kazahsztán és az EU közötti, gazdasági, politikai és kulturális téren folyatott együttműködésnek;

8. felszólítja a Tanácsot és a Bizottságot, hogy az emberi jogok tiszteletben tartásának kérdését helyezze a következő Együttműködési Tanács ülésének középpontjába, azzal, hogy az e területen tapasztalt előrelépést a Partnerségi és Együttműködési Megállapodás további végrehajtásához köti; illetve felszólít arra, hogy erősítsék meg a Kazahsztánra vonatkozó TACIS demokrácia programokat, különösen a demokratikus intézmények, a független média fejlesztése, valamint a korrupció elleni küzdelem céljából;és felszólít arra, hogy e témákat vegyék fel a következő EU-Kazahsztán Parlamenti Együttműködési Bizottság ülésének napirendjére, amely 2006. május 29-én és 30-án esedékes;

9. hangsúlyozza, hogy a Partnerségi és Együttműködési Megállapodásban megállapított demokrácia, a jogállamiság és az emberi jogok elveinek tiszteletben tartása előfeltétele annak, hogy Kazahsztán szándékainak megfelelően 2009-től betölthesse az ESZAK elnöki pozícióját;

10. utasítja elnökét, hogy továbbítsa ezt az állásfoglalást a Tanácsnak, a Bizottságnak, az ENSZ főtitkárának, az Európai Unió közép-ázsiai különleges képviselőjének, az EBESZ-nek, az Európa Tanácsnak, illetve Kazahsztán kormányának és elnökének.

--------------------------------------------------